Ο **Ακάκιος Καχιασβίλης**, γεννημένος ως **Κάχι Καχιασβίλι** (γεωργιανά: კახი კახიაშვილი) είναι Έλληνας πρώην αθλητής της άρσης βαρών. Ένας από τους κορυφαίους αρσιβαρίστες όλων των εποχών, αναδείχθηκε τρεις φορές χρυσός Ολυμπιονίκης και είναι ένας από τους πέντε μόνο στην ιστορία του αθλήματος που το έχει επιτύχει. Ήταν τρεις φορές πρωταθλητής κόσμου, ενώ έχει καταρρίψει επτά φορές παγκόσμια ρεκόρ.

Βιογραφία
---------

Ο Καχιασβίλι γεννήθηκε στις 13 Ιουλίου του 1969 στην πόλη Τσχινβάλι (Γεωργιανή Σοβιετική Σοσιαλιστική Δημοκρατία) της Σοβιετικής Ένωσης, από Γεωργιανό πατέρα και Ελληνίδα μητέρα. Μικρός ζωγράφιζε, αλλά δεν συνέχισε αφού ο εγωισμός του δεν έμενε
ικανοποιημένος από το τελικό αποτέλεσμα των έργων του. Στράφηκε στη
φωτογραφία, όμως η ενασχόληση ήταν ερασιτεχνική. Εύκολα λοιπόν η ευκαιρία του
επαγγελματία αρσιβαρίστα υπερνίκησε όλα τα άλλα από την ηλικία των 11 ετών, όταν και μετακόμισε στο Ροστόφ επί του Ντον, πόλη με παράδοση στην ανάδειξη αθλητών υψηλού επιπέδου. «Ο αθλητισμός σε θέλει κατ'
αποκλειστικότητα», εξήγησε αναφερόμενος στα πρώτα του βήματα. Η μητέρα του Μαρία Λαμπριανίδη, βοηθός γιατρού και ο πατέρα του Θωμάς, δάσκαλος στο
Τσχίνβαλι, προσπάθησαν να τον μεταπείσουν να μην ασχοληθεί με την άρση βαρών καθώς έσπασε και τα δύο χέρια του, αλλά ο μικρός είχε πάρει τον δρόμο του.

Το 1988 κατέκτησε τον πρώτο του τίτλο, το Κύπελλο Σοβιετικής Ένωσης στην κατηγορία των 90 κιλών, πρωτιά που ξαναπήρε το 1991. Η πρώτη διεθνής διάκριση ήταν το 1988 στο Παγκόσμιο Πρωτάθλημα Εφήβων της Αθήνας, όταν κατέκτησε το χρυσό μετάλλιο στο αρασέ της κατηγορίας των 82,5 κιλών, ενώ την επόμενη χρονιά στη διοργάνωση του Φορτ Λόντερντεϊλ, ΗΠΑ ήταν δύο φορές στο πρώτο σκαλί του βάθρου και μία φορά στο δεύτερο στην κατηγορία των 90 κιλών. Στο Ευρωπαϊκό Πρωτάθλημα Άρσης Βαρών στο Σέκσαρντ (*Szekszard*) της Ουγγαρίας είχε την πρώτη του επιτυχία στην κατηγορία των ανδρών, όπου ήταν νικητής στο σύνολο με 400 κιλά. Την ίδια χρονιά έγινε ο πρώτος χρυσός Ολυμπιονίκης του νεοσύστατου τότε κράτους της Γεωργίας, αγωνιζόμενος με την Ενωμένη Ομάδα στους Ολυμπιακούς Αγώνες της Βαρκελώνης. Την 1η Αυγούστου στην κατηγορία των 90 κιλών ήταν πρώτος με σύνολο και στις δύο κινήσεις 412,5 κιλά και νικώντας στη διαφορά σωματικού βάρους (ήταν 200 γραμμάρια ελαφρύτερος από τον συναθλητή του Σεργκέι Σιρτσόφ). Η κίνηση του ζετέ όπου ανύψωσε 235 κιλά ήταν αυτή που του χάρισε τη νίκη. Το 1993 στη Σόφια ήταν και πάλι πρωταθλητής Ευρώπης με 402,5 κιλά, αυτή τη φορά αγωνιζόμενος με την εθνική ομάδα της Γεωργίας, ενώ ήταν νικητής και στο Ευρωπαϊκό Σούπερ Κύπελλο. Η διάλυση της Σοβιετικής Ένωσης με την παρακμή των πάντων, τον έφεραν σε αγωνιστική πτώση: δεύτερες θέσεις στις μεγάλες διοργάνωσεις, πρώτοι τραυματισμοί λόγω έλλειψης ικανοποιητικών συνθηκών προπόνησης, ακόμα και πρόβλημα στέγης. Ο σοβαρός κίνδυνος να χάνονταν ως αθλητής τον έστρεψε στην Ελλάδα. Μετά το Παγκόσμιο Πρωτάθλημα Άρσης Βαρών του 1994, εγκαταστάθηκε μόνιμα στην χώρα καταγωγής της μητέρας του υιοθετώντας το όνομα Ακάκιος. Οι νέες συνθήκες ήταν εξαιρετικές και άμεσα εντάχθηκε στο δυναμικό του αθλητικού σωματείου του Μίλωνα.

Μετά από δύο δεύτερες θέσεις στο Παγκόσμιο Πρωτάθλημα Άρσης Βαρών (1993, 1994), το 1995 ήταν πρωταθλητής κόσμου στην Γκουαντζού της Κίνας με σύνολο 410 κιλών, νικώντας και πάλι με διαφορά σωματικού βάρους. Σε εκείνη τη διοργάνωση ανέβηκε στην κατηγορία των υπο-βαρέων βαρών (99 κιλά με την τότε αναδιάρθρωση των κατηγοριών). Το 1996 ήταν για δεύτερη φορά χρυσός Ολυμπιονίκης στους Αγώνες της Ατλάντα το 1996 με σύνολο 420 κιλών. Και αυτή η νίκη δεν ήταν εύκολη μένοντας τρίτος στο αρασέ με 185 κιλά, αλλά το και πάλι δυνατό ζετέ του του έδωσε τη νίκη με δέκα κιλά διαφορά από τον Ανατόλι Χραπάτι. Οι επιδόσεις του στο σύνολο όπως και στο ζετέ (235 κιλά) ήταν παγκόσμια ρεκόρ. Μετά το δεύτερο χρυσό του μετάλλιο στην Ατλάντα, είπε: «Το πρώτο από τα χρυσά μου το κέρδισα για τη Γεωργία, όπου γεννήθηκα και έζησα για 23 χρόνια, αλλά ήθελα επίσης να κερδίσω ένα για την Ελλάδα, τη χώρα που αγαπώ και όπου βρίσκομαι. και οι γονείς μου ζουν τώρα». 

Το 1998 και 1999 ήταν και πάλι πρωταθλητής κόσμου επανερχόμενος στη κατηγορία των μεσαίων βαρών (91 κιλά). Στη διοργάνωση της Αθήνας ανύψωσε 188 στο αρασέ, επίδοση ρεκόρ κόσμου που καταρρίφθηκε 19 χρόνια αργότερα. Στους Ολυμπιακούς Αγώνες του Σίδνεϊ το 2000 ήταν για τρίτη φορά χρυσός Ολυμπιονίκης, ο τρίτος που κατάφερε κάτι τέτοιο μετά τους Ναΐμ Σουλεϊμάνογλου (που ολοκλήρωσε στην Ατλάντα) και Πύρρο Δήμα, μία ημέρα νωρίτερα. Ο Καχιασβίλι ανυψώσε 405 κιλά στο σύνολο ανεβαίνοντας στο πρώτο σκαλί του βάθρου, και πάλι νικώντας στη διαφορά σωματικού βάρους τον τότε σημαντικότερο αντίπαλό του Σίμον Κολέτσκι. Η τακτική που ακολουθήθηκε από τον προπονητή Χρήστο Ιακώβου δικαιώθηκε στο έπακρο. Ακολούθησε περίοδος τραυματισμών και επανήλθε το 2003 στο Ευρωπαϊκό Πρωτάθλημα στο Λουτράκι, όπου ήταν πέμπτος στο αρασέ αδυνατώντας να συνεχίσει στο ζετέ, ενώ την επόμενη χρονιά στο Ευρωπαϊκό Πρωτάθλημα του Κιέβου ήταν τετάρτος στο σύνολο. Στην τελευταία του συμμετοχή στους Ολυμπιακούς Αγώνες της Αθήνας δεν κατάφερε να ανταποκριθεί στις απαιτήσεις και μηδενίστηκε στο σύνολο αποτυγχάνοντας τρεις φορές στο ζετέ. Είχε μία μόνο επιτυχημένη προσπάθεια στο αρασέ στα 180 κιλά. Ήταν η τελευταία διοργάνωση της καριέρας του σε ηλικία 35 ετών. Ο Καχιασβίλι έχει σημειώσει παγκόσμια ρεκόρ σε ζετέ (3) και αρασέ (2) και άλλα δύο στο σύνολο και έχει κατακτήσει επτά χρυσά, δύο αργυρά και τρία χάλκινα μετάλλια σε Παγκόσμια Πρωταθλήματα και έξι χρυσά, ένα αργυρό και τέσσερα χάλκινα μετάλλια σε Ευρωπαϊκά. Του είχε αποδοθεί το προσωνύμιο «κλαρκ», από το μηχάνημα που σηκώνει βάρη.

Σπούδασε πολιτικός μηχανικός στο Πολυτεχνείο της Τιφλίδας και είναι αξιωματικός της  Ελληνικής Πολεμικής Αεροπορίας. Το 2001 παρουσίασε δίγλωσσο βιογραφικό λεύκωμα, με ελληνικό κείμενο και μετάφραση στα αγγλικά. Το 2005 απέκτησε τη γεωργιανή υποκοότητα και από το 2015 είναι πρόεδρος της Ομοσπονδίας Άρσης βαρών της χώρας και πρόεδρος του συλλόγου Ολυμπιονικών.
Το 2010 εισήχθη στο Hall of Fame της Διεθνούς Ομοσπονδίας Άρσης Βαρών.

Διεθνή μετάλλια και βραβεύσεις
------------------------------

* Ολυμπιακοί Αγώνες χρυσό μετάλλιο : 3 (Βαρκελώνη 1992, Ατλάντα 1996, Σίδνεϊ 2000)
* Παγκόσμιο Πρωτάθλημα: 7 χρυσά , 2 αργυρά , 3 χάλκινα
* Ευρωπαϊκό Πρωτάθλημα: 6 χρυσά, 1 αργυρό, 4 χάλκινα
* Κύπελλο Σοβιετικής Ένωσης (2) : 1988 , 1991
* Ευρωπαϊκό Σούπερ Κύπελλο : 1993
* 1996, 1999, 2000 : Βραβείο ΠΣΑΤ
* 2010 IWF Hall of Fame

Βιβλιογραφία
------------

* Γ. Λαλιάτσης, Οι σύγχρονοι ημίθεοι, 2004

Παραπομπές
----------

1. ↑  «ΕΛΛΗΝΙΚΗ ΟΛΥΜΠΙΑΚΗ ΕΠΙΤΡΟΠΗ : Καχιασβίλης Ακάκιος». Αρχειοθετήθηκε από το πρωτότυπο στις 7 Σεπτεμβρίου 2022. Ανακτήθηκε στις 7 Σεπτεμβρίου 2022.
2. 1 2 3  «Ο Κάχι Καχιασβίλι στην ΕΡΑσπορ». Αρχειοθετήθηκε από το πρωτότυπο στις 6 Σεπτεμβρίου 2022. Ανακτήθηκε στις 6 Σεπτεμβρίου 2022.
3. ↑  «Тяжелая атлетика». Αρχειοθετήθηκε από το πρωτότυπο στις 7 Σεπτεμβρίου 2022. Ανακτήθηκε στις 7 Σεπτεμβρίου 2022.
4. ↑  «Акакиос Кахиашвилис». Ανακτήθηκε στις 7 Σεπτεμβρίου 2022.
5. 1 2  «ΚΑΧΙ ΚΑΧΙΑΣΒΙΛΙ Ένα παιδί μετράει μετάλλια». Αρχειοθετήθηκε από το πρωτότυπο στις 6 Σεπτεμβρίου 2022. Ανακτήθηκε στις 13 Οκτωβρίου 2021.
6. 1 2  «INTERNATIONAL OLYMPIC COMMITTEE : Akakios KAKIASVILIS». Αρχειοθετήθηκε από το πρωτότυπο στις 7 Σεπτεμβρίου 2022. Ανακτήθηκε στις 7 Σεπτεμβρίου 2022.
7. ↑  «Championnats du Monde Junior». Αρχειοθετήθηκε από το πρωτότυπο στις 8 Δεκεμβρίου 2021. Ανακτήθηκε στις 8 Δεκεμβρίου 2021.
8. ↑  «1992 European Championship: Middle Heavyweight [90 kg]». Ανακτήθηκε στις 6 Σεπτεμβρίου 2022.
9. ↑  «კახი კახიაშვილი 50 წლისაა!». Ανακτήθηκε στις 6 Σεπτεμβρίου 2022.
10. ↑  «Кахи Кахиашвили: Ностальгия по дружбе». Ανακτήθηκε στις 7 Σεπτεμβρίου 2022.
11. ↑  «INTERNATIONAL OLYMPIC COMMITTEE : BARCELONA 1992 WEIGHTLIFTING 82.5 - 90KG (MIDDLE-HEAVYWEIGHT) MEN RESULTS». Ανακτήθηκε στις 6 Σεπτεμβρίου 2022.
12. ↑  «Kakhi Kakhiashvili: David Versus Goliath in the Weightlifting World». Ανακτήθηκε στις 6 Σεπτεμβρίου 2022.
13. ↑  «1993 European Championship: Middle Heavyweight [91 kg]». Ανακτήθηκε στις 6 Σεπτεμβρίου 2022.
14. 1 2  «GEORGIAN NATIONAL OLYMPIC COMMITTEE : kakhi kakhiashvili». Ανακτήθηκε στις 7 Σεπτεμβρίου 2022.
15. ↑  «რატომ გადავიდა კახი კახიაშვილი საბერძნეთში?». Ανακτήθηκε στις 8 Σεπτεμβρίου 2022.
16. 1 2  «КАХИАШВИЛИ Кахи Тамазович». Ανακτήθηκε στις 6 Σεπτεμβρίου 2022.
17. ↑  «1995 World Championship: Sub Heavyweight [99 kg]». Ανακτήθηκε στις 6 Σεπτεμβρίου 2022.
18. ↑  «28 Ιουλίου: «Χρυσός» στην Ατλάντα ο Καχιασβίλι!». Ανακτήθηκε στις 6 Σεπτεμβρίου 2022.
19. ↑  «1996 Summer Olympics: Sub Heavyweight [99 kg]». Ανακτήθηκε στις 6 Σεπτεμβρίου 2022.
20. ↑  «Έσπασε «στοιχειωμένο» παγκόσμιο ρεκόρ του Κάχι Καχιασβίλι». Ανακτήθηκε στις 6 Σεπτεμβρίου 2022.
21. ↑  «Όταν ο Καχιασβίλι έπαιρνε με μία προσπάθεια το τρίτο Ολυμπιακό χρυσό». Αρχειοθετήθηκε από το πρωτότυπο στις 6 Σεπτεμβρίου 2022. Ανακτήθηκε στις 6 Σεπτεμβρίου 2022.
22. ↑  «Οταν ο Καχιασβίλι έπαιρνε με μία προσπάθεια το τρίτο Ολυμπιακό χρυσό». Ανακτήθηκε στις 6 Σεπτεμβρίου 2022.
23. ↑  «2000 Summer Olympics: Middle Heavyweight [94 kg]». Ανακτήθηκε στις 6 Σεπτεμβρίου 2022.
24. ↑  ««Μεγαλώσαμε αλλά δεν γεράσαμε»». Αρχειοθετήθηκε από το πρωτότυπο στις 8 Σεπτεμβρίου 2022. Ανακτήθηκε στις 8 Σεπτεμβρίου 2022.
25. ↑  «Ο χρόνος νίκησε και τον Kάχι». Ανακτήθηκε στις 6 Σεπτεμβρίου 2022.
26. ↑  Καχιασβίλι, Κάχι (2004). *Κάχι Καχιασβίλι*. Αθήνα. σελ. 135.
27. ↑  «Ελληνική Ομοσπονδία Άρσης Βαρών: Κακιασβίλης, Ακάκιος». Αρχειοθετήθηκε από το πρωτότυπο στις 18 Σεπτεμβρίου 2011. Ανακτήθηκε στις 4 Ιουλίου 2013.
28. ↑  «Ο Κάχι Καχιασβίλι παρουσιάζει τη… ζωή του μέσα από ένα βιβλίο». Ανακτήθηκε στις 7 Σεπτεμβρίου 2022.
29. ↑  «IWF : HALL OF FAME». Αρχειοθετήθηκε από το πρωτότυπο στις 5 Σεπτεμβρίου 2021. Ανακτήθηκε στις 7 Απριλίου 2022.

Εξωτερικοί σύνδεσμοι
--------------------

* Akakios Kakiasvili
* Kakiasvilis Akakios (GRE)
* Олимпийцы Дона — знай наших! Кахи Тамазович Кахиашвили
* Кахи Кахиашвили: "Когда СССР не стало, мы праздновали" - Συνέντευξη
* Σπορ ιστορίες: Κάχι Καχιασβίλι (Μέρος: 1) (Αρχείο ντοκιμαντέρ της ΕΡΤ)
* Σπορ ιστορίες: Κάχι Καχιασβίλι (Μέρος: 2) (Αρχείο ντοκιμαντέρ της ΕΡΤ)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ολυμπιακοί Αγώνες 1996 - Έλληνες Ολυμπιονίκες |
| --- |
|  |
| Χρυσά Μετάλλια | 
* Ιωάννης Μελισσανίδης
* Νίκος Κακλαμανάκης
* Πύρρος Δήμας
* Ακάκιος Καχιασβίλι
 |  |
|  |
| Ασημένια Μετάλλια | 
* Νίκη Μπακογιάννη
* Λεωνίδας Σαμπάνης
* Βαλέριος Λεωνίδης
* Λεωνίδας Κόκκας
 |

 |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ολυμπιακοί Αγώνες 2000  - Έλληνες Ολυμπιονίκες |
| --- |
|  |
| 01 ! Χρυσά Μετάλλια | 
* Κώστας Κεντέρης
* Μιχάλης Μουρούτσος
* Πύρρος Δήμας
* Ακάκιος Καχιασβίλι
 |  |
|  |
| 2 ! Ασημένια Μετάλλια | 
* Κατερίνα Θάνου
* Τασούλα Κελεσίδου
* Μιρέλα Μανιάνι
* Δήμος Ταμπάκος
* Λεωνίδας Σαμπάνης
* Βίκτωρ Μήτρου
 |
|  |
| Πρότυπο:Bronze0 Χάλκινα Μετάλλια | 
* Ιωάννα Χατζηιωάννου
* Αλέξανδρος Καρντάνοφ
* Γυναικεία Ομάδα Ρυθμικής Γυμναστικής
 |

 |